Negyedéven át senki nem hiányolta a főosztály pecsétjét?
A visszaélések megelőzésére tette közzé a rendőrség a honlapján február végén, hogy az Országos Rendőr-főkapitányság (ORFK) Elemző-értékelő Főosztályának egyik körbélyegzője érvénytelen. De igazából nem mostantól, hanem tavaly november óta.
Kivizsgálja a rendőrség, miként tűnhetett el az ORFK Bűnügyi Főigazgatóság Elemző-értékelő Főosztályának egyes számú pecsétje, sőt a felelősségre vonás sem marad el – derült ki a testület hvg.hu-nak adott válaszából. Mindez nem csak azért érdekes, mert a körbélyegzőnek elvileg egy irodából kelt lába, ahogy egy rendőr fogalmazott, a pecsét a titkárnő íróasztala és a páncélszekrény között mozoghat, hanem azért is, mert mint a police.hu-n olvasható, a körbélyegző tavaly november 22-e óta érvénytelen.

Elképzelhető, hogy a pecsét hiánya csak nemrég tűnt fel, hiszen ha hamarabb észreveszik, hogy nincs meg, nem várnak hónapokat a figyelemfelhívás kiadásával. Nyomozók szerint az történhetett, hogy most február végén észrevették, hogy nincs meg a bélyegző, és az azzal utoljára lepecsételt irat dátumától nem fogadható el a használata. Vagyis, ha azzal november 22-ei vagy későbbi dátummal ellátott iratot pecsételtek le, akkor azt már nem az ORFK Elemző-értékelő Főosztályának munkatársai nyomták az iratra.

A rendőrség közlése alapján azért tették ki a felhívást a pecsét érvénytelenségéről, hogy felhívják a lakosság figyelmét, és hogy megelőzzék a körbélyegzővel való visszaéléseket. Egyelőre ilyen esetekről még nincs tudomásuk – tették hozzá. Ugyanakkor volt és jelenlegi rendőrök szerint egy civil számára az ORFK Bűnügyi Főigazgatóságának körbélyegzője könnyen megtévesztő lehet, az, hogy annak melyik egységéről van szó, már nem fog érdekelni egy átlagembert.

„Amikor az egyik kollégám elhagyott egy pecsétet, nem csak eljárás lett belőle, hanem még a rendőrség belső elhárítása is megvizsgálta, mi történhetett, sőt körözést adtak ki rá. Egyébként ez utóbbit akkor is megteszik, ha egy hivatalos személy (rendőrök, pénzügyőrök, stb.) igazolványát elveszti vagy ellopják tőle, ne lehessen azok felhasználásával visszaélést, bűncselekményt elkövetni" – mondta egy rendőr.
Országos Rendőr-főkapitányság (ORFK) Értékelő-elemző Főosztály vizsgálat érvénytelen körbélyegző rendőrség